**PÖYTÄKIRJA** **11.12.2023**

**Ihmisoikeusvaltuuskunnan jäsenille**

**IHMISOIKEUSVALTUUSKUNTA**

**Aihe** Ihmisoikeusvaltuuskunnan kokous

**Aika Maanantai 11.12.2023 klo 13.15–16.00**

**Paikka** Suuren valiokunnan istuntosali, Pikkuparlamentti tai

TEAMS-linkillä

**Asialista**

1. **Kokouksen avaus ja päätösvaltaisuuden toteaminen**

* Puheenjohtaja avasi kokouksen klo 13.19 ja totesi kokouksen päätösvaltaiseksi.

**Keskustelu- ja päätösasiat**

1. **IOV:n retriitin 20.9.2023 pöytäkirjan hyväksyminen**

* Retriitin pöytäkirja hyväksyttiin.

1. **Ihmisoikeuskeskuksen tulevaisuuden näkymät: toimintasuunnitelman hyväksyminen vuodelle 2024**

Keskustelussa nousi mm. seuraavia asioita, jotka tulisi huomioida toimintasuunnitelmassa sekä IOK:n ja IOV:n työssä nykyistä selkeämmin:

* yleinen laaja ihmisoikeustyö ja oikeusvaltion vahvistamiseen liittyvä työ
* kv. raportoinnin ja suositusten täytäntöönpanon edistäminen yksityiskohtaisemmin ja eri toimijoiden roolin tukeminen raportoinnissa
* EU-oikeuden ja rikkomusmenettelyn huomioiminen
* Vammaisten henkilöiden oikeuksien edistäminen näkyvämmin
* hallituksen rasismitiedonannon aktiivinen seuranta
* TSS-oikeuksien aiempaa vahvempi huomioiminen työssä
* romanien syrjintä, asema ja näkymättömyys yhteiskunnassa
* lapsiköyhyys ja lapsen oikeuksien komitean suositusten tehostettu täytäntöönpano
* yleinen ja viranomaisille suunnattu koulutus niin ihmisoikeuksista kuin kv. prosesseista, niihin osallistumisesta ja itse komiteoihin jäseneksi pyrkimisestäkin
* IOK:n kansainvälinen yhteistyö ENNHRIN puitteissa
* IOK:n ja IOV:n näkyvyyden ja tunnettuisuuden parantaminen mm. viestinnän kautta
* Ihmisoikeuskeskus muokkaa keskustelun pohjalta vuoden 2024 toimintasuunnitelman. Ne lähetetään kirjallisesti hyväksyttäväksi myöhemmin.

1. **Nykyisen Ihmisoikeusvaltuuskunnan testamentti**

Valtuuskunta keskusteli pienryhmissä henkilökohtaisista kokemuksistaan valtuuskunnan jäseninä, valtuuskunnan työskentelytavoista, valtuuskunnan vaikuttavuudesta sekä tulevaisuuden näkymistä ja keväällä toimintansa aloittavan neljännen valtuuskunnan valinnassa mahdollisesti huomioitavista teemoista ja osaamisesta. Keskusteluissa arvioitiin kulunutta kautta ja hahmoteltiin tulevaisuuden kehitystarpeita ja -mahdollisuuksia. Kysely oli tehty ennen kokousta myös kirjallisesti.

Keskustelussa nousi esiin teemoja, jotka seuraavan valtuuskunnan kaudella ovat tärkeässä roolissa. Nämä teemat myös vaikuttavat siihen, millaista osaamista mahdollisesti tulisi painottaa seuraavan valtuuskunnan jäsenien valinnassa.

Keskeisintä työssä **on laaja-alainen yleinen perus- ja ihmisoikeusosaaminen, valtiosäännön, kansainvälisen politiikan, EU-lainsäädännön ja prosessien sekä oikeusvaltio- ja demokratiakysymysten tuntemus, tukeminen ja edistäminen**.

Tärkeänä pidettiin, että löydetään tasapaino perinteisten ja uusien ihmisoikeuskysymysten välillä. Uusina teemoina mainittiin erityisesti poikkileikkaavat tekoäly ja digitalisaatio ja digikuilut sekä ilmastokriisi ja ympäristökysymykset ja perinteisempinä naisiin kohdistuva väkivalta ja turvapaikanhakijoiden oikeudet. Tärkeänä laajana työkenttänä on myös jatkossa kansainvälisten ihmisoikeusvelvoitteiden ja sopimusvalvontaelinten suositusten näkyvyyden ja täytäntöönpanon tehostaminen. Myös viestintä ja vaikuttaminen ovat keskeisessä roolissa.

Muita lähitulevaisuudessa tärkeitä teemoja ovat valtuuskunnan jäsenien mielestä mm. (pitkälti samoja, mitä nousi esiin toimintasuunnitelmaan liittyneessä keskustelussa)

* taloudellisten ja sosiaalisten oikeuksien eri osa-alueiden käsittely ja edistäminen, erityisesti peruspalvelujen saatavuus, oikeus sosiaaliturvaan, palveluleikkaukset, köyhyyden lisääntyminen, lainsäädäntöuudistukset jne.
* rasismi laajasti ja erityisesti hallituksen tiedoksiannon osalta sekä vähemmistöjen oikeudet, myös nimenomaisesti romanien näkymättömyyteen ja syrjintään liittyvä työ
* Vammaisten ja ikääntyneiden oikeuksien edistäminen ja seuranta ja erityisesti palveluiden, väkivallan ja syrjinnän osalta
* ihmisoikeuspuolustajien asema
* Ihmisoikeudet turvallisuuskysymyksissä ja turvallistaminen sekä mm. yksilön perusoikeus vastaan kansallinen turvallisuus -punninnat, valvonnan lisääntyminen jne tekoäly- ja yritysvastuukysymykset myös EU/EN/YK-tasolla
* ihmisoikeuskasvatus ja -koulutus oikeuksista mutta myös välineistä ja prosesseista sekä ihmisoikeustutkimus

1. IOV:n kokouspäivien hyväksyminen vuodelle 2024

Hyväksyttiin maaliskuun kokouspäivä ma 18.3. ja työvaliokunta ma 4.3.

Muut kokouspäivät hyväksytään uuden ihmisoikeusvaltuuskunnan kanssa 2024

* iov ma 10.6. – tvk 20.5. tai 27.5.
* iov ma 23.9. – tvk 2.9. tai 9.9.
* iov ma 9.12. tai 16.12. – tvk 18.11. tai 25.11.

**Ajankohtaiset**

1. **Jaostojen ajankohtaisia** 
   * Ikääntyvien oikeuksien jaosto
   * VIOK ([kokousmuistiot)](https://bit.ly/3RfsmV1))
   * Työvaliokunnan pöytäkirja (20.11.2023)

VIOK:ssa on keskitytty vammaisyleissopimuksesta raportointiin liittyviin kysymyksiin. Suomen 2018 antama raportti työllistää edelleen, koska komitean käsittelysykli on hidas. Molemmissa jaostoissa on käyty keskusteltu hoiva-alan yritysten yritysvastuu -selvityksestä. Ikääntyneiden oikeuksien jaostossa on käsitelty tänä vuonna erityisraportoija Claudia Mahlerin raporttia. Edellisessä kokouksessa käsiteltiin ikääntyneitä ja digitalisaatiosta.

1. **IOK:n ajankohtaisia – Ukrainan matkan kuulumisia ja muuta ajankohtaista**

Ihmisoikeuskeskuksen johtaja Sirpa Rautio ja apulaisoikeuskansleri Mikko Puumalainen vierailivat Kiovassa joulukuun alussa. He osallistuivat Ukrainan ihmisoikeusvaltuutetun, presidentin kanslian ja ulkoministeriön järjestämään kansainväliseen ihmisoikeuskonferenssiin, jossa keskusteltiin ihmisoikeuksien puolustamisesta sotatilanteessa sekä Ukrainan jälleenrakennuksesta. Rautio pitää vaikuttavana, että sotarikosten tutkinta on kansallisesti hoidettua ja oikeusvaltiolähtöistä.

Konferenssin ohella järjestettiin myös muita tilaisuuksia, mm. pyöreän pöydän keskustelu lapsikaappauksista. Ukraina haluaa, että muodostetaan kansainvälinen koalitio, jotta syntyisi enemmän painetta Venäjälle vietyjen lasten takaisin saamiseksi. Tällä hetkellä tiedossa on lähes 20 000 kirjattua tapausta.

1. **IOV:n jäsenten ajankohtaisia**

Ajankohtaisissa nostettiin esiin ongelmat Euroopan lapsiasiavaltuutettujen verkostossa Puolan lapsisasiavaltuutetun toiminnan osalta, Työssäkäyvät köyhät-seminaari sekä vammaisten henkilöiden ja ikääntyneiden äänestysoikeuksista tehtävä tutkinta EOA:lla, erityisesti laitosäänestyksestä, miten toteutuu, miten saadaan tietoa ehdokkaista, miten lautakunta toimii arvioidessaan henkilön kyvykkyyttä äänestämään jne.

1. **Seurannan ajankohtaiset, kv. raportoinnit, kantelu- ja valitusratkaisut**

Lähetetty kirjallisesti. Seuraavina vuorossa määräajat KP-sopimuksen follow up-prosessissa 18.12. sekä Istanbulin sopimuksen temaattisessa raportoinnissa 31.12., jonka osalta GREVIO tekee maavierailun tammikuun puolivälissä Suomeen.

**Muut asiat**

1. Muut asiat

Ei muita asioita.

**Kokouksen päättäminen**

Puheenjohtaja päätti kokouksen klo 16.22.

\*\*\*